b'\n_START_ARTICLE_\nSkruestik\n_START_PARAGRAPH_\nSkruestik, bruges af flere h\xc3\xa5ndv\xc3\xa6rkere, f\xc3\xb8rst og fremmet smed, men lige s\xc3\xa5 vel af tr\xc3\xa6smede, herunder billedsk\xc3\xa6rer._NEWLINE_Skruestik eller (n\xc3\xa6ppe l\xc3\xa6ngere brugbart) Skruestikke fra nedertysk (nt.) schruufstich(en). 2. led fra nt. stichen, pind m.fl. betydninger_NEWLINE_Den officielle definition p\xc3\xa5 en skruestik er (jf. ODS) "et redskab til fastholdelse af et arbejdsstykke..., i sin simpleste form bestaaende af to k\xc3\xa6ber, "bakker", der kan skrues mod hinanden v.hj. a. ...en skrue..."_NEWLINE_Skruestikker findes p\xc3\xa5 alle v\xc3\xa6rksteder og i huggehuse. De best\xc3\xa5r af et par (st\xc3\xb8bejerns)k\xc3\xa6ber eller bakker, der oftest bev\xc3\xa6ger sig parallelt fra eller mod hverandre i en kulisse. En s\xc3\xa5dan kaldes parallelskruestik, i mods\xc3\xa6tning til smedens stang-, bue- eller b\xc3\xa6nkskruestik, der er noget kraftigere i udf\xc3\xb8relsen, og hvis k\xc3\xa6ber er h\xc3\xa6ngslet for neden i to lange "ben" hvoraf det ene er fastgjort til fileb\xc3\xa6nken. Bakkerne bev\xc3\xa6ger sig v. hj. a. en spindel, der sp\xc3\xa6ndes med en sp\xc3\xa6ndepind (-stok)._NEWLINE_Hurtigskruestikken kan hurtigt omstilles fra lille til stor sp\xc3\xa6ndvidde eller omvendt, mens svingskruestik er fastgjort p\xc3\xa5 en lodret aksel, of derfor kan bev\xc3\xa6ges vertikalt._NEWLINE_Hos tr\xc3\xa6smede ses undertiden sm\xc3\xa5 h\xc3\xa5ndskruestikker, der ikke kan fastg\xc3\xb8res til noget, men holdes i h\xc3\xa5nden og sp\xc3\xa6ndes v.hj.a. en vingem\xc3\xb8trik. S\xc3\xa5danne anvendes til at fastholde sm\xc3\xa5ting, fx sm\xc3\xa5 jern der skal slibes. En snedkerskruestik er en parallelskruestik, der med lethed kan fastg\xc3\xb8res p\xc3\xa5 h\xc3\xb8vleb\xc3\xa6nken._NEWLINE_Skruestikker beh\xc3\xb8ver ikke altid at v\xc3\xa6re fremstillet helt af jern. Strengt taget er h\xc3\xb8vleb\xc3\xa6nkens t\xc3\xa6nger en form for skruestikker, til trods for at de gennem tiden har forandret navn, ligesom en savfileklo er en specialiseret skruestik (med eller, normalt) uden skrue._NEWLINE_En af tr\xc3\xa6skruestikkerne er billedsk\xc3\xa6rerens etau, der er forsynet med jernbeslag og spindel af jern og til at sp\xc3\xa6nde p\xc3\xa5 arbejdsbord eller billedsk\xc3\xa6rerb\xc3\xa6nk ved hj\xc3\xa6lp af en bolt, s\xc3\xa5dan at den kan drejes i alle retninger om den lodrette akse._NEWLINE_Det er ikke til at sige hvor almindelig etau\'en er her i landet, men de billedsk\xc3\xa6rere der har den franske tradition (i mods\xc3\xa6tning til den tyske) anvender den. mens den er omtalt i Billedsk\xc3\xa6rerbogen (Jensen 86)._NEWLINE_I Den gamle By i \xc3\x85rhus, p\xc3\xa5 S\xc3\xb8nderborg Slot og hos en drejer i Roskilde (der energisk fastholdt at det er en skruestik) er set s\xc3\xa5kaldte sp\xc3\xa6ndeblokke, der vistnok ogs\xc3\xa5 kaldes skruestok, men jeg har egentlig ikke set nogen rimelig beskrivelse af hvordan og af hvem de anvendes, bortset fra ODS\'s lakoniske at de er "brugt til fastholdelse af tr\xc3\xa6 der skal saves". Salaman siger godt nok at "such Vices are favoured by coachbuilders and wheelwrights for holding felloes while trimming them." Men da danske hjul- og karetmagere anvender h\xc3\xb8vleb\xc3\xa6nk (i mods\xc3\xa6tning til deres angelsaksiske kolleger) kan jeg ikke se at der skulle v\xc3\xa6re specielt brug for at sp\xc3\xa6nde f\xc3\xa6lgstykker op p\xc3\xa5 denne m\xc3\xa5de. Derimod tror jeg at vide at fx en tr\xc3\xa6skomand har kunnet finde anvendelse for dem. Se endv. R\xc3\xb8rholder og rejfklo.'